Vuonna 1985 syntynyttä miestä epäillään tapon yrityksestä. Tuntematon sivullinen pelasti kiskoille työnnetyn miehen hengen.

Mies työnnettiin junan alle Pasilan asemalla. Kuvituskuva ei liity tapaukseen. Inka Soveri

Pasilan rautatieasemalla tapahtui perjantaina puolenyön jälkeen noin kello 00.10 välikohtaus, joka oli koitua kolmekymppisen miehen kohtaloksi.

Rikoskomisario Outi Petersohn-Järvinen kertoo, että vuonna 1985 syntynyt mies alkoi haastaa riitaa tuntemattoman samanikäisen miehen kanssa ja tönäisi tämän junaraiteille.

Kun mies yritti päästä ylös, riidanhaastaja tuuppasi miehen uudestaan raiteille ja yritti pitää tätä siellä, kun juna oli tulossa.

Paikalle tuli kuitenkin ulkopuolinen henkilö, joka kiskoi miehen pois raiteilta.

– Jos ulkopuolinen henkilö ei olisi puuttunut tilanteeseen, mies olisi jäänyt junan alle. Juna tuli asemalle 23 sekuntia sen jälkeen, kun sivullinen sai kiskottua asianomistajan laiturille. Epäilty oli tilanteessa vielä huutanut, että ”mä tapan ton, mä tapan ton”.

Petersohn-Järvinen sanoo, että tilanteesta on olemassa hyvä videotallenne, joten poliisi ei varsinaisesti tarvitse silminnäkijähavaintoja tapaukseen liittyen.

Tapahtuma-aikaan paikalla oli myös muutama muu sivullinen silminnäkijä.

Poliisi kuitenkin toivoo, että tilanteessa auttanut sivullinen ilmoittautuisi poliisille, koska hän ehti poistua paikalta ennen poliisin tuloa.

Tapausta tutkitaan tapon yrityksenä. Poliisi vaatii epäiltyä vangittavaksi, ja vangitsemisoikeudenkäynti on huomenna sunnuntaina.

Sivullinen voi ilmoittautua soittamalla Helsingin poliisille vihjepuhelimeen numeroon 0295 417 931 tai sähköpostitse osoitteeseen analyysi.helsinki@poliisi.fi. Myös muut mahdolliset asiaan liittyvät vihjeet voi toimittaa edellä mainittua kautta.